
ΜΗ ΕΜΠΙΣΤΕΥΤΙΚΗ ΕΚΔΟΣΗ

ΑΠΟΦΑΣΗ ΡΑΕ ΥΠ’ ΑΡΙΘΜ. 287/2014
ΠΙΣΤΟΠΟΙΗΣΗ ΤΗΣ ΕΤΑΙΡΕΙΑΣ «ΔΙΑΧΕΙΡΙΣΤΗΣ ΕΘΝΙΚΟΥ ΣΥΣΤΗΜΑΤΟΣ ΦΥΣΙΚΟΥ ΑΕΡΙΟΥ (ΔΕΣΦΑ) Α.Ε.» ΩΣ ΑΝΕΞΑΡΤΗΤΟΥ ΔΙΑΧΕΙΡΙΣΤΗ ΜΕΤΑΦΟΡΑΣ ΦΥΣΙΚΟΥ ΑΕΡΙΟΥ
Η Ρυθμιστική Αρχή Ενέργειας

Κατά την τακτική συνεδρίασή της, στην έδρα της στην Αθήνα, την 29η Μαΐου 2014, και

Λαμβάνοντας υπόψη:
1. Τις διατάξεις του ν. 4001/2011 (ΦΕΚ Α΄ 179/22.08.2011), όπως ισχύει, και ιδίως: α) τη διάταξη του άρθρου 19, σύμφωνα με την οποία η ΡΑΕ αποφασίζει σχετικά με την πιστοποίηση επιχειρήσεων φυσικού αερίου και ηλεκτρικής ενέργειας, β) τη διάταξη του άρθρου 64, το οποίο εισάγει την υποχρέωση πιστοποίησης των Διαχειριστών Μεταφοράς Φυσικού Αερίου, και αντιστοιχεί στη διάταξη του άρθρου 10 της Οδηγίας 2009/73/ΕΚ του Ευρωπαϊκού Κοινοβουλίου και του Συμβουλίου,  γ) τη διάταξη του άρθρου 65, το οποίο ρυθμίζει τη διαδικασία πιστοποίησης μεταξύ άλλων και όταν επίκειται η απόκτηση του Ελέγχου Συστημάτων Μεταφοράς Φυσικού Αερίου ή Διαχειριστών Συστημάτων Μεταφοράς Φυσικού Αερίου από πρόσωπο ή πρόσωπα από τρίτη χώρα ή τρίτες χώρες, και αντιστοιχεί στη διάταξη του άρθρου 11 της Οδηγίας 2009/73/ΕΚ του Ευρωπαϊκού Κοινοβουλίου και του Συμβουλίου, και δ) τις διατάξεις των άρθρων 63Α έως 63Ι, οι οποίες αφορούν ειδικώς στον ΔΕΣΦΑ Α.Ε (εφεξής χάριν συντομίας ο «Νόμος»).

2. Τις διατάξεις του νόμου 3428/2005 (ΦΕΚ Α΄313/27.12.2005), όπως ισχύει, και ιδίως τη διάταξη του άρθρου 7, παρ. 1 έως 6, αυτού. 

3. Τις διατάξεις της Οδηγίας 2009/73/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους κοινούς κανόνες για την εσωτερική αγορά φυσικού αερίου και με την κατάργηση της Οδηγίας 2003/55/ΕΚ, Επίσημη Εφημερίδα των Ευρωπαϊκών Κοινοτήτων  L 211/94 της 14.8.2009, και ιδίως τα άρθρα 10, 11 και 17 έως 23 αυτής (εφεξής χάριν συντομίας η «Οδηγία»).
4. Τον Κανονισμό (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στα δίκτυα μεταφοράς φυσικού αερίου και την κατάργηση του κανονισμού (ΕΚ) αριθ. 1775/2005 (Επίσημη Εφημερίδα των Ευρωπαϊκών Κοινοτήτων  L 211/15 της 14.8.2009), οι διατάξεις του οποίου είναι δεσμευτικές και έχουν άμεση εφαρμογή, και ιδίως το άρθρο 3 αυτού (εφεξής χάριν συντομίας ο «Κανονισμός»).
5. Τις διατάξεις του Κανονισμού (ΕΕ) αριθμ. 994/2010 του Ευρωπαϊκού Κοινοβουλίου και του Συμβουλίου της 20ης Οκτωβρίου 2010 σχετικά με τα μέτρα κατοχύρωσης της ασφάλειας εφοδιασμού με αέριο και την κατάργηση της Οδηγίας 2004/67/ΕΚ του Συμβουλίου (Επίσημη Εφημερίδα των Ευρωπαϊκών Κοινοτήτων  L 295/1 της 12.11.2010).

6. Τις διατάξεις του Κατ’ Εξουσιοδότηση Κανονισμού (ΕΕ) 1391/2013 της 14ης Οκτωβρίου 2013 για την τροποποίηση του Κανονισμού (ΕΕ) αριθ. 347/2013 του Ευρωπαϊκού Κοινοβουλίου και του Συμβουλίου σχετικά με τις κατευθυντήριες γραμμές για τις διευρωπαϊκές ενεργειακές υποδομές, όσον αφορά τον ενωσιακό κατάλογο έργων κοινού ενδιαφέροντος (Επίσημη Εφημερίδα των Ευρωπαϊκών Κοινοτήτων  L 349/28 της 21.12.2013).
7. Τα ερμηνευτικά σημειώματα για την εφαρμογή της Οδηγίας  2009/72/EΚ για τον ηλεκτρισμό καθώς και της Οδηγίας 2009/73/EΚ για το φυσικό αέριο (http://ec.europa.eu/energy/gas_electricity/interpretative_notes/interpretative_note_en.htm), και ιδίως το ερμηνευτικό σημείωμα της Ευρωπαϊκής Επιτροπής σχετικά με τον διαχωρισμό με τίτλο «Commission Staff Working Paper, The Unbundling Regime, Brussels (22 January 2010)».
8. Τo κείμενο εργασίας της Ευρωπαϊκής Επιτροπής σχετικά με την πιστοποίηση των Διαχειριστών Συστημάτων Μεταφοράς κατά το άρθρο 10 της Οδηγίας και το άρθρο 3 του Κανονισμού, καθώς και το ερωτηματολόγιο που το συνοδεύει με τίτλο «Staff Working Paper and Questionnaire [SEC(2011)1095, 21/09/2011]». 

9. Τις προπαρασκευαστικές εργασίες του Συμβουλίου Ευρωπαίων Ρυθμιστών Ενέργειας (CEER) που είχαν στόχο να βοηθήσουν τις Ρυθμιστικές Αρχές να αντεπεξέλθουν στις νέες αρμοδιότητές τους και στον κεντρικό ρόλο που θα πρέπει να αναλάβουν, σχετικά με την ενσωμάτωση και εφαρμογή των κανόνων της τρίτης ενεργειακής δέσμης στις εθνικές έννομες τάξεις. 

10. Τη σύσταση της Ευρωπαϊκής Ομάδας Ρυθμιστικών Αρχών Ηλεκτρικής Ενέργειας και Φυσικού Αερίου (ERGEG) με τίτλο «Advice on the certification procedure for Transmission System Operators (Ref: E10-URB-27-04)», με την οποία παρέχονται πρακτικές οδηγίες προς τους Διαχειριστές για την ουσιαστική ανταπόκρισή τους στην υποχρέωση πιστοποίησης.

11. Την υπ’ αριθμ. 1412/2011 Απόφαση της ΡΑΕ με τίτλο «Κατευθυντήριες Οδηγίες για την Πιστοποίηση Διαχειριστών Συστημάτων Μεταφοράς», με την οποία περιγράφονται τα κριτήρια αξιολόγησης και αναλύονται οι απαιτούμενες πληροφορίες και τεκμηρίωση για τον έλεγχο του Φακέλου Πιστοποίησης. 
12. Την υπ’ αριθμ. πρωτ. ΡΑΕ Ι-166800/31.12.2012 αίτηση πιστοποίησης της εταιρείας ΔΕΣΦΑ Α.Ε. ως Ανεξάρτητος Διαχειριστής Μεταφοράς Φυσικού Αερίου υπό το παρόν ιδιοκτησιακό καθεστώς αυτής.
13. Τα υπ’ αριθμ. πρωτ. ΡΑΕ I-168143/07.02.2013, I-168382/13.02.2013, Ι-168495/15.02.2013, Ι-169022/01.03.2013, Ι-169174/05.03.2013, Ι-169250/07.03.2013, Ι-170055/29.03.2013, Ι-170778/18.04.2013 και Ι-170867/22.04.2013 έγγραφα της εταιρείας ΔΕΣΦΑ Α.Ε., με τα οποία προσκομίστηκαν στη ΡΑΕ, συμπληρωματικά  στοιχεία ως προς την πιστοποίηση της εταιρείας ΔΕΣΦΑ Α.Ε υπό το παρόν ιδιοκτησιακό καθεστώς αυτής.
14. Το υπ’ αριθμ. πρωτ. ΡΑΕ Ο-54463/22.03.2013 έγγραφο της ΡΑΕ προς την εταιρεία ΔΕΣΦΑ Α.Ε., με σχόλια της Αρχής.
15. Την υπ΄ αριθ. 184/2013 Απόφαση της ΡΑΕ σχετικά με την έγκριση του Προγράμματος Συμμόρφωσης της εταιρείας ΔΕΣΦΑ Α.Ε.
16. Την υπ΄ αριθ. 199Α/2013 Απόφαση της ΡΑΕ για την έγκριση του Εποπτικού Συμβουλίου και του Υπεύθυνου Συμμόρφωσης της εταιρείας ΔΕΣΦΑ Α.Ε.
17. Την υπ΄ αριθ. 199Β/2013 Απόφαση της ΡΑΕ σχετικά με την καταρχήν Πιστοποίηση της εταιρείας ΔΕΣΦΑ Α.Ε. ως Ανεξάρτητου Διαχειριστή Μεταφοράς Φυσικού Αερίου υπό το παρόν ιδιοκτησιακό καθεστώς αυτής.
18. Την υπ΄ αριθ. 277/2013 Απόφαση της ΡΑΕ σχετικά με την  παράταση της προθεσμίας που τίθεται από την υπ’ αριθμ. 199Β/2013 Απόφαση ΡΑΕ για την Πιστοποίηση της εταιρείας ΔΕΣΦΑ Α.Ε. ως Ανεξάρτητου Διαχειριστή Μεταφοράς Φυσικού Αερίου υπό το παρόν ιδιοκτησιακό καθεστώς αυτής.
19. Το υπ΄ αριθμ. πρωτ. 063648/30.07.2013 (ΡΑΕ Ι-173918/31.07.2013) έγγραφο της εταιρείας ΔΕΣΦΑ Α.Ε. με θέμα «Πλήρωση των απαιτήσεων υπ’ αριθμ. 10β, 10δ (ββ) και 10 (δδ) της υπ’ αριθμ. 199Β/2013 Απόφασης της ΡΑΕ «Πιστοποίηση της εταιρείας Διαχειριστής Εθνικού Συστήματος Φυσικού Αερίου (ΔΕΣΦΑ) Α.Ε. ως Ανεξάρτητου Διαχειριστή Μεταφοράς Φυσικού Αερίου».
20. Το από 1η Αυγούστου 2013 Δελτίο Τύπου του ΤΑΪΠΕΔ (http://www.hradf.com/uploads/files/20130801-press-release-desfa-el.pdf), σύμφωνα με το οποίο το Διοικητικό Συμβούλιο αυτού απεδέχθη ομόφωνα την βελτιωμένη προσφορά της Socar, που αφορά στο 66% του μετοχικού κεφαλαίου της εταιρείας ΔΕΣΦΑ Α.Ε (35% ΕΛΛΗΝΙΚΑ ΠΕΤΡΕΛΑΙΑ – 31% ΤΑΙΠΕΔ). 
21. Την από 2 Αυγούστου 2013 Ανακοίνωση της εταιρείας ΕΛΠΕ Α.Ε. (http://www.elpe.gr/online/generic.aspx?nid=322&mid=70), σύμφωνα με την οποία το Διοικητικό Συμβούλιο αυτής ενέκρινε την εξαγορά του 66% του μετοχικού κεφαλαίου της εταιρείας ΔΕΣΦΑ Α.Ε. (35% ΕΛΛΗΝΙΚΑ ΠΕΤΡΕΛΑΙΑ – 31% ΤΑΙΠΕΔ) και εισηγήθηκε την οριστική έγκρισή της από την Έκτακτη Γενική Συνέλευση των μετόχων της εταιρείας, η οποία και συνεκλήθη  προς το σκοπό αυτό στις 2 Σεπτεμβρίου 2013 και ενέκρινε την ανωτέρω συναλλαγή.
22. Την υπ’ αριθμ. 210/18.10.2013 Πράξη του Ελεγκτικού Συνεδρίου δια της οποίας ολοκληρώθηκε ο Προσυμβατικός Έλεγχος και επετράπη η υπογραφή αφενός της Σύμβασης Μεταβίβασης του 66% του μετοχικού κεφαλαίου της εταιρείας ΔΕΣΦΑ Α.Ε. (Σύμβαση Αγοραπωλησίας Μετοχών) μεταξύ του Ταμείου Αξιοποίησης Ιδιωτικής Περιουσίας του Δημοσίου Α.Ε. (ΤΑΪΠΕΔ), της εταιρείας ΕΛΛΗΝΙΚΑ ΠΕΤΡΕΛΑΙΑ (ΕΛΠΕ) Α.Ε.  και της Δημόσιας Εταιρείας Πετρελαίου της Δημοκρατίας του Αζερμπαϊτζάν (State Oil Company of the Azerbaijan Republic ή SOCAR), και αφετέρου της Σύμβασης Μετόχων της εταιρείας ΔΕΣΦΑ Α.Ε. μεταξύ του Ελληνικού Δημοσίου, ΤΑΪΠΕΔ και της SOCAR. 
23. Το υπ΄ αριθμ. ΠΔ 689/9.12.2013 (ΡΑΕ Ι-178694/09.12.2013) έγγραφο της εταιρείας ΔΕΣΦΑ Α.Ε. με θέμα «Γνωστοποίηση σύμφωνα με την παράγραφο 2 του άρθρου 65 του Ν. 4001/2011» και τα συνημμένα σε αυτό έγγραφα.
24. Την υπ. αριθμ. 245/26.11.2013 Απόφαση της Διυπουργικής Επιτροπής Αναδιαρθρώσεων και Αποκρατικοποιήσεων με θέμα «Απόφαση ΔΕΕΑ σχετικά με το ΔΕΣΦΑ» (ΑΔΑ: ΒΛ1ΤΗ-Ω76) που γνωστοποιήθηκε στη ΡΑΕ με το από 9.12.2013 ηλεκτρονικό έγγραφο του ΤΑΙΠΕΔ (ΡΑΕ I-178710/10.12.2013).
25. Το υπ’ αριθμ. πρωτ. ΡΑΕ Ο-56876/13.12.2013 έγγραφο της ΡΑΕ προς τη Γενική Διεύθυνση Ενέργειας της Ευρωπαϊκής Επιτροπής με θέμα «Notification of imminent change of control of DESFA S.A. (acquisition by a third-country person)».

26. Την υπ΄ αριθ. 651/2013 Απόφαση της ΡΑΕ για την έγκριση διορισμού νέων μελών του Εποπτικού Συμβουλίου της εταιρείας ΔΕΣΦΑ Α.Ε.
27. Το υπ΄ αριθμ. ΠΔ/699/27.1.2014 (ΡΑΕ Ι-180288/29.01.2014) έγγραφο της εταιρείας ΔΕΣΦΑ Α.Ε. με θέμα «Αίτηση πιστοποίησης ΔΕΣΦΑ υπό το σχήμα του Ανεξάρτητου Διαχειριστή Μεταφοράς Φυσικού Αερίου».

28. Το υπ΄ αριθμ. ENER/B2/AVH/cs/D(2014)141259/12.2.2014 (ΡΑΕ Ι-180845/13.2.2014) έγγραφο της Γενικής Διεύθυνσης Ενέργειας της Ευρωπαϊκής Επιτροπής με θέμα «Notification of change of control of DESFA-your letter of 13 December 2013».

29. Το υπ΄ αριθμ 14-1000/22/LMT-22-000002/29.01.2014 (ΡΑΕ I-181153/21.02.2014). έγγραφο της εταιρείας SOCAR σχετικά με το αίτημα πιστοποίησης της εταιρείας ΔΕΣΦΑ Α.Ε. ως Διαχειριστή Συστήματος Μεταφοράς (ΔΣΜ) υπό το πρότυπο του Ανεξάρτητου  Διαχειριστή Μεταφοράς (ΑΔΜ).  
30. Το υπ’ αριθμ. πρωτ. ΡΑΕ Ο-57707/04.03.2014 έγγραφο της ΡΑΕ προς την SOCAR με θέμα «Your letter in relation to DESFA’s application for certification».

31. Το υπ’ αριθμ. πρωτ. ΡΑΕ Ο-57742/06.03.2014 έγγραφο της ΡΑΕ προς το Κέντρο Μελετών Ασφαλείας (ΚΕ.ΜΕ.Α) με θέμα «Διαδικασία χαρακτηρισμού του Εθνικού Συστήματος Φυσικού Αερίου ως Ευρωπαϊκής Υποδομής Ζωτικής Σημασίας». 
32. Το υπ’ αριθμ. πρωτ. ΡΑΕ Ο-57781/07.03.2014 έγγραφο της ΡΑΕ προς το ΤΑΪΠΕΔ, την εταιρεία ΕΛΠΕ Α.Ε. και το Υπουργείο Οικονομικών της Ελληνικής Δημοκρατίας με θέμα «Πιστοποίηση του ΔΕΣΦΑ Α.Ε. υπό την επικείμενη αλλαγή ιδιοκτησιακού καθεστώτος».  

33. Το υπ’ αριθμ. πρωτ. ΡΑΕ Ο-57833/13.03.2014 έγγραφο της ΡΑΕ προς την SOCAR με θέμα «Request for supplementary information concerning DESFA’s application for certification».

34. Το υπ’ αριθμ. πρωτ. ΡΑΕ Ο-57841/13.03.2014 ηλεκτρονικό έγγραφο της ΡΑΕ προς την εταιρεία ΔΕΣΦΑ Α.Ε. με θέμα «Αίτημα πιστοποίησης ΔΕΣΦΑ-επικαιροποίηση υποστηρικτικών εγγράφων».
35. Το υπ΄ αριθμ πρωτ. 13577/12.03.2014 (ΡΑΕ I-181962/14.03.2014) έγγραφο του ΤΑΪΠΕΔ με θέμα «Πιστοποίηση του Διαχειριστή Εθνικού Συστήματος Φυσικού Αερίου Α.Ε. (ΔΕΣΦΑ) υπό την επικείμενη αλλαγή ιδιοκτησιακού καθεστώτος» και τα συνημμένα σε αυτό έγγραφα, περιλαμβανομένων, ιδίως, των ακόλουθων εγγράφων: α) Την από 21.12.2013 Σύμβαση Αγοραπωλησίας Μετοχών σχετικά με τον ΔΕΣΦΑ Α.Ε. μεταξύ αφενός του ΤΑΪΠΕΔ (σε ποσοστό 31% του μετοχικού κεφαλαίου) και της εταιρείας ΕΛΠΕ Α.Ε. (σε ποσοστό 34% του μετοχικού κεφαλαίου) και αφετέρου της SOCAR, και β) την από 21.12.2013 Σύμβαση Μετόχων σε σχέση με την εταιρεία ΔΕΣΦΑ Α.Ε. μεταξύ αφενός του Ελληνικού Δημοσίου και του ΤΑΪΠΕΔ και αφετέρου της SOCAR.   
36. Το υπ’ αριθμ. πρωτ. 4968-α/11.03.2014 (ΡΑΕ Ι-181967/17.03.2014) έγγραφο του ΚΕ.ΜΕ.Α. προς τη ΡΑΕ με θέμα «Διαδικασία χαρακτηρισμού του Εθνικού Συστήματος Φυσικού Αερίου ως Ευρωπαϊκής Υποδομής Ζωτικής Σημασίας».
37. Το από 17.3.2014 ηλεκτρονικό έγγραφο της SOCAR (ΡΑΕ Ι-182017/17.03.2014) προς τη ΡΑΕ με θέμα «DESFA Certification» και τα συνημμένα σε αυτό έγγραφα.
38. Το υπ’ αριθμ. πρωτ. 070402/18.03.2014 (ΡΑΕ Ι-182071/19.03.2014) έγγραφο της εταιρείας ΔΕΣΦΑ Α.Ε. προς τη ΡΑΕ με θέμα «Πιστοποίηση ΔΕΣΦΑ Α.Ε. κατά τα άρθρα 64 & 65 του ν. 4001/2011 (άρθρα 10 & 11 της Οδηγίας)» και τα συνημμένα σε αυτό έγγραφα που υποστηρίζουν την υπ΄ αριθμ. ΠΔ/699/27.1.2014 (ΡΑΕ Ι-180288/29.01.2014) αίτηση πιστοποίησης της εταιρείας ΔΕΣΦΑ Α.Ε. υπό το σχήμα του Ανεξάρτητου Διαχειριστή Μεταφοράς Φυσικού Αερίου .

39. Το από 31.3.2014 ηλεκτρονικό έγγραφο της SOCAR (ΡΑΕ Ι-182518 /01.04.2014) με θέμα «DESFA Certification».

40. Την από 10.4.2014 επιστημονική μελέτη της Γενικής Διεύθυνσης Εξωτερικών Πολιτικών του Ευρωπαϊκού Κοινοβουλίου με τίτλο «The EU’s Energy Security made urgent by the Crimean Crisis, an in-depth analysis», διαθέσιμη σε ηλεκτρονική μορφή στο http://cdn1.vol.at/2014/04/Kommissionsstudie.pdf.

41. Την από 12.06.2013 υπ’ αριθ. 269/2013 Απόφαση της ΡΑΕ με θέμα «Συμμόρφωση της ΡΑΕ κατά την παράγραφο 9 του άρθρου 36 της Οδηγίας 2009/73/ΕC με την από 16.05.2013 Απόφαση της Ευρωπαϊκής Επιτροπής υπ. αριθμ. C(2013)2949 final για την εξαίρεση του αγωγού TAP AG από τις διατάξεις των άρθρων 9, 32 και 41(6), (8) και (10) της Οδηγίας 2009/73/ΕΚ και τροποποίηση της υπ. αριθμ. 111/2013 απόφασης της ΡΑΕ» (εφεξής «Απόφαση Εξαίρεσης») με την οποία εγκρίθηκε το κείμενο με τίτλο «Final Joint Opinion of the Energy Regulators on TAP AG's Exemption Application: Autorita per l'energia elettrica eil gas (Italy), Enti Rregullator I Energjise (Albania), Ρυθμιστική Αρχή Ενέργειας (Greece)» το οποίο προσαρτήθηκε στην ως άνω   Απόφαση και αποτελεί αναπόσπαστο τμήμα αυτής (εφεξής η «Τελική Κοινή Απόφαση»). Η εν λόγω Απόφαση έχει δημοσιευτεί στην Εφημερίδα της Κυβερνήσεως (ΦΕΚ Β΄ 1833/29.07.2013).
42. Την από 22.5.2014 υπ΄ αριθμ. 280/2014 Απόφαση της ΡΑΕ με θέμα «Έγκριση του Υπεύθυνου Συμμόρφωσης της εταιρείας «Διαχειριστής Εθνικού Συστήματος Φυσικού Αερίου ()ΔΕΣΦΑ) Α.Ε.».
43. Τον Πίνακα Ελέγχου Πιστοποίησης, ο οποίος καταρτίστηκε από τη ΡΑΕ και αφορά στην αξιολόγηση των κριτηρίων Πιστοποίησης, όπως αυτά προδιαγράφονται στην ως άνω υπ’ αριθ. 1412/2011 απόφασή της σχετικά με τις Κατευθυντήριες Οδηγίες για την Πιστοποίηση των Διαχειριστών Μεταφοράς.

Σκέφθηκε ως εξής:
Α. Σχετικές διατάξεις 
1. Επειδή, ο αποτελεσματικός διαχωρισμός των δραστηριοτήτων προμήθειας και παραγωγής από τις επιχειρήσεις δικτύου αποτελεί βασική επιδίωξη της εθνικής και κοινοτικής (ενωσιακής) νομοθεσίας, που υλοποιείται ιδίως με την εισαγωγή του θεσμού της πιστοποίησης των Διαχειριστών Συστημάτων Μεταφοράς από τις Ρυθμιστικές Αρχές, σύμφωνα με τη διαδικασία των παρ. 4-6 του άρθρου 10 της Οδηγίας σε συνδυασμό με τη διαδικασία του άρθρου 3 του Κανονισμού, ή / και σύμφωνα με τη διαδικασία του άρθρου 11 της Οδηγίας. 
2. Επειδή, σύμφωνα με την παρ. 1 του άρθρου 64 του Νόμου, το οποίο αντιστοιχεί στο άρθρο 10 της Οδηγίας, κάθε υποψήφιος Διαχειριστής Συστήματος Μεταφοράς υποχρεούται να γνωστοποιήσει στη ΡΑΕ τη συμμόρφωσή του με τις διατάξεις του Νόμου, αιτούμενος τη χορήγηση πιστοποίησης. H ως άνω πιστοποίηση αποτελεί απαραίτητη προϋπόθεση για τον ορισμό μιας επιχείρησης ως Διαχειριστή του Συστήματος Μεταφοράς και διενεργείται μέσω τυπικής διαδικασίας, η οποία έχει ως αφετηρία την υποβολή σχετικής αίτησης από τους ιδιοκτήτες των Συστημάτων Μεταφοράς.

3. Επειδή, σύμφωνα με το άρθρο 19 του Νόμου, όπως ισχύει, με τίτλο «Πιστοποίηση Διαχειριστών Συστημάτων Μεταφοράς» χορηγείται στη ΡΑΕ η αρμοδιότητα για την πιστοποίηση των Διαχειριστών Συστημάτων Μεταφοράς σύμφωνα με τα κριτήρια και τη διαδικασία που εισάγουν τα άρθρα  64 ή / και 65 του Νόμου για το φυσικό αέριο.
4. Επειδή, στην παρ. 3 του άρθρου 19 του Νόμου, όπως ισχύει, ορίζεται ότι: «η ΡΑΕ δύναται να εκκινεί οποτεδήποτε διαδικασία ελέγχου της πλήρωσης των κριτηρίων πιστοποίησης και ιδίως: (α) Ύστερα από γνωστοποίηση του Διαχειριστή του Συστήματος Μεταφοράς σχεδιαζόμενης συναλλαγής, που, ενδεχομένως, να καθιστά αναγκαία την επανεκτίμηση της πλήρωσης των κριτηρίων, κατά περίπτωση, του Κεφαλαίου Β` του Τρίτου Μέρους και των Κεφαλαίων Β` και Γ του Τέταρτου Μέρους. (β) Με δική της πρωτοβουλία, όταν περιέλθει σε γνώση της, ότι σχεδιαζόμενη αλλαγή στον Έλεγχο, ή στον τρόπο λήψης αποφάσεων των Κυρίων ή των Διαχειριστών των Συστημάτων Μεταφοράς ενδέχεται να καταλήξει σε παράβαση των άρθρων 62 για το φυσικό αέριο και 110 για την ηλεκτρική ενέργεια. (γ) Όταν διαπιστώνει, ότι έχει ήδη συντελεστεί παράβαση του άρθρου 62 για το φυσικό αέριο ή του άρθρου 110 για την ηλεκτρική ενέργεια. (δ)Ύστερα από αιτιολογημένη αίτηση της Ευρωπαϊκής Επιτροπής».
5. Επειδή, στην παρ. 1 του άρθρου 23 με τίτλο «Λήψη ρυθμιστικών μέτρων για την εύρυθμη λειτουργία των ενεργειακών αγορών», του Νόμου, όπως ισχύει, προβλέπεται ότι: «1. Με την επιφύλαξη των αρμοδιοτήτων άλλων αρχών που ορίζονται με σχετική διάταξη νόμου, η ΡΑΕ δύναται να επιβάλει σε επιχειρήσεις που ασκούν Ενεργειακές Δραστηριότητες μέτρα και όρους, ανάλογους προς το επιδιωκόμενο αποτέλεσμα, οι οποίοι κρίνονται αναγκαίοι προκειμένου να διασφαλίζονται η εφαρμογή των διατάξεων του παρόντος νόμου και η ύπαρξη συνθηκών υγιούς ανταγωνισμού και εύρυθμης λειτουργίας της αγοράς». Επίσης, βάσει της παρ. 1 του άρθρου 22, το οποίο έχει τίτλο «Παρακολούθηση και εποπτεία της αγοράς ενέργειας», του Νόμου: «1. Η ΡΑΕ, στο πλαίσιο των αρμοδιοτήτων της, παρακολουθεί και εποπτεύει τη λειτουργία της αγοράς ενέργειας, εκπονεί μελέτες, συντάσσει, δημοσιεύει και υποβάλλει εκθέσεις, προβαίνει σε συστάσεις, αποφασίζει ή εισηγείται στα αρμόδια όργανα τη λήψη αναγκαίων μέτρων, συμπεριλαμβανομένης της έκδοσης κανονιστικών και ατομικών πράξεων, ιδίως για την τήρηση των κανόνων του ανταγωνισμού και των ρυθμιστικών υποχρεώσεων που τίθενται με τον παρόντα νόμο, την Προστασία των Καταναλωτών, την εκπλήρωση υποχρεώσεων παροχής υπηρεσιών κοινής ωφέλειας, την προστασία του περιβάλλοντος, την ασφάλεια εφοδιασμού και την ανάπτυξη της εσωτερικής αγοράς ενέργειας της Ευρωπαϊκής Ένωση». Περαιτέρω, σύμφωνα με την παρ. 4 του άρθρου 22 του Νόμου: «4. Στο πλαίσιο των ανωτέρω, η ΡΑΕ δύναται να εκδίδει μη δεσμευτικές προς τρίτους οδηγίες και κατευθύνσεις σχετικά με θέματα που εμπίπτουν στο πεδίο των αρμοδιοτήτων της και τον τρόπο άσκησης αυτών, προκειμένου να διασφαλίζεται η ορθή και ομοιόμορφη εφαρμογή του κανονιστικού πλαισίου του νόμου αυτού και η πληρέστερη πληροφόρηση των ενδιαφερομένων».

6. Επειδή, σύμφωνα με το άρθρο 36 του Νόμου, όπως ισχύει: «1. Με απόφαση της ΡΑΕ, η οποία εκδίδεται μετά από ακρόαση των ενδιαφερομένων, επιβάλλονται στους κυρίους και τους διαχειριστές των Συστημάτων και των Δικτύων Διανομής ηλεκτρικής ενέργειας και φυσικού αερίου και στις επιχειρήσεις που ασκούν Ενεργειακές Δραστηριότητες, εφόσον παραβιάζουν τις διατάξεις του παρόντος νόμου και των πράξεων που εκδίδονται κατ` εξουσιοδότηση του ή τους όρους των αδειών που τους έχουν χορηγηθεί, πρόστιμα ύψους έως 10% του ετήσιου κύκλου εργασιών τους. Το ύψος του προστίμου είναι ανάλογο με τη βαρύτητα και τη συχνότητα της παράβασης […] 6. Σε περιπτώσεις συστηματικής και κατ` επανάληψη παράβασης του νομοθετικού πλαισίου και των όρων, σύμφωνα με τους οποίους χορηγούνται οι προβλεπόμενες στον παρόντα νόμο άδειες, η ΡΑΕ μπορεί να ανακαλεί τις άδειες αυτές. Η ανάκληση μπορεί να επιβάλλεται παράλληλα και με πρόστιμο».
7. Επειδή, στην παρ. 1 του άρθρου 63Ι του Νόμου, όπως ισχύει, προβλέπεται ότι: «1. Σε περίπτωση συστηματικής παράβασης από τον ΔΕΣΦΑ ΑΕ των υποχρεώσεων που υπέχει σύμφωνα με τις διατάξεις του παρόντος νόμου, ιδίως σε περίπτωση κατ` εξακολούθηση μεροληπτικής συμπεριφοράς προς όφελος της Κάθετα Ολοκληρωμένης Επιχείρησης […], η ΡΑΕ δύναται με αιτιολογημένη απόφαση της που λαμβάνεται κατόπιν προηγούμενης ακρόασης του ΔΕΣΦΑ ΑΕ να διορίσει τρίτο πρόσωπο ως Διαχειριστή […], ο οποίος οργανώνεται και λειτουργεί ως Ανεξάρτητος Διαχειριστής Συστήματος κατά τα προβλεπόμενα στην Οδηγία 2009/73/ΕΚ, ιδίως στο άρθρο 14 αυτής. Στην περίπτωση αυτή ο ΔΕΣΦΑ ΑΕ διατηρεί την κυριότητα του συνόλου των στοιχείων που απαρτίζουν το ΕΣΦΑ».
8. Επειδή, στο τελευταίο εδάφιο της παρ. 1 και στις παρ. 2 και 3 του άρθρου 64 του Νόμου, όπως ισχύει, προβλέπεται ότι: «Με απόφασή της, η ΡΑΕ καθορίζει τα ειδικότερα έγγραφα και στοιχεία που συνοδεύουν την αίτηση του υποψήφιου Διαχειριστή. Η ΡΑΕ, εντός τασσόμενης προθεσμίας, δύναται να ζητήσει από τον υποψήφιο Διαχειριστή κάθε πληροφορία, ή στοιχείο σχετικά με την υποβληθείσα αίτηση. 2. Η ΡΑΕ δύναται να ζητήσει από τον υποψήφιο διαχειριστή να υποβάλει, εντός ρητώς τασσόμενης προθεσμίας, κάθε πληροφορία ή στοιχείο σχετικά με την τήρηση των όρων του παρόντος άρθρου και του Κανονισμού (ΕΚ) 715/2009 ως προς τις προϋποθέσεις πιστοποίησης και να αιτηθεί με αιτιολογημένη απόφαση της τη λήψη μέτρων προς το σκοπό συμμόρφωσης του με τις διατάξεις του παρόντος. 3. Η ΡΑΕ εκδίδει απόφαση σχετικά με την αίτηση του Διαχειριστή εντός αποκλειστικής προθεσμίας τεσσάρων (4) μηνών από την υποβολή της αίτησης. Σε κάθε περίπτωση, η αίτηση του Διαχειριστή θεωρείται ότι έχει γίνει αποδεκτή, εφόσον η ΡΑΕ δεν εκφράσει αντιρρήσεις, σύμφωνα με την παράγραφο 2, εντός της προθεσμίας του προηγούμενου εδαφίου. Η ΡΑΕ κοινοποιεί αμελλητί στην Ευρωπαϊκή Επιτροπή τη ρητή ή σιωπηρή απόφασή της σχετικά με την πιστοποίηση του Διαχειριστή μαζί με όλες τις σχετικές πληροφορίες. Η ρητή, ή σιωπηρή απόφαση της ΡΑΕ παράγει αποτελέσματα μετά την περάτωση της διαδικασίας που καθορίζεται με το άρθρο 3 του Κανονισμού (ΕΚ) 715/2009. Η απόφαση της ΡΑΕ και η γνώμη της Ευρωπαϊκής Επιτροπής, σύμφωνα με την παράγραφο 2 του άρθρου 3 του Κανονισμού (ΕΚ) 715/2009, δημοσιεύονται στην Εφημερίδα της Κυβερνήσεως». 
9. Επειδή, στο άρθρο 3 του Κανονισμού με τίτλο «Πιστοποίηση των Διαχειριστών Συστημάτων Μεταφοράς» προβλέπεται ότι: «1. Όταν κοινοποιείται στην Επιτροπή η απόφαση για την πιστοποίηση διαχειριστή συστημάτων μεταφοράς, όπως αυτός ορίζεται στο άρθρο 10 παράγραφος 6 της οδηγίας 2009/73/ΕΚ, η Επιτροπή την εξετάζει μόλις την λάβει. Εντός δύο μηνών από την ημέρα παραλαβής της κοινοποίησης, η Επιτροπή δίνει τη γνώμη της στην αρμόδια εθνική ρυθμιστική αρχή ως προς τη συμβατότητα προς το άρθρο 10 παράγραφος 2, ή το άρθρο 11, και προς το άρθρο 9 της οδηγίας 2009/73/ΕΚ. Κατά την κατάρτιση της γνώμης που αναφέρεται στο πρώτο εδάφιο, η Επιτροπή μπορεί να ζητήσει από τον Οργανισμό να γνωμοδοτήσει σχετικά με την απόφαση της εθνικής ρυθμιστικής αρχής. Εν τοιαύτη περιπτώσει, η δίμηνη προθεσμία που αναφέρεται στο πρώτο εδάφιο παρατείνεται κατά δύο περαιτέρω μήνες. Σε περίπτωση μη γνωμοδότησης από την Επιτροπή εντός της προθεσμίας που αναφέρεται στο πρώτο και το δεύτερο εδάφιο, θεωρείται ότι η Επιτροπή δεν έχει αντιρρήσεις κατά της απόφασης της ρυθμιστικής αρχής.2. Μέσα σε 2 μήνες αφού λάβει τη γνώμη της Επιτροπής, η εθνική ρυθμιστική αρχή λαμβάνει την τελική της απόφαση όσον αφορά την πιστοποίηση του διαχειριστή συστήματος μεταφοράς, λαμβάνοντας δεόντως υπόψη τη γνώμη της Επιτροπής. Η απόφαση της ρυθμιστικής αρχής και η γνώμη της Επιτροπής δημοσιεύονται από κοινού. 3. Ανά πάσα στιγμή κατά τη διάρκεια της διαδικασίας, οι ρυθμιστικές αρχές ή/και η Επιτροπή μπορούν να ζητούν από διαχειριστές συστημάτων μεταφοράς και επιχειρήσεις που ασκούν οιαδήποτε από τις δραστηριότητες παραγωγής ή προμήθειας κάθε πληροφορία σχετική με την εκτέλεση των καθηκόντων τους σύμφωνα με το παρόν άρθρο. 4. Οι ρυθμιστικές αρχές και η Επιτροπή τηρούν την εμπιστευτικότητα των εμπορικά ευαίσθητων πληροφοριών.5. Η Επιτροπή μπορεί να εκδίδει κατευθυντήριες γραμμές που καθορίζουν τις λεπτομέρειες της ακολουθητέας διαδικασίας για την εφαρμογή των παραγράφων 1 και 2 του παρόντος άρθρου. Τα μέτρα αυτά, που αποσκοπούν στην τροποποίηση μη ουσιωδών στοιχείων του παρόντος κανονισμού διά της συμπληρώσεώς του, θεσπίζονται σύμφωνα με την κανονιστική διαδικασία με έλεγχο στην οποία παραπέμπει το άρθρο 28, παράγραφος 2…».

10. Επειδή, σύμφωνα με την υπ’ αριθμ. 1412/2011 Απόφαση της ΡΑΕ, η έννοια της ανεξαρτησίας του Διαχειριστή Μεταφοράς Φυσικού Αερίου, αφορά στο νομικό και λειτουργικό του διαχωρισμό από την Κάθετα Ολοκληρωμένη Επιχείρηση (ΚΟΕ) και τεκμηριώνεται με βάση την ανεξαρτησία της διακυβέρνησης, την οικονομική ανεξαρτησία και την ανεξαρτησία της λειτουργίας. Πιο συγκεκριμένα:

α.
Η ανεξαρτησία της διακυβέρνησης αφορά στο διαχωρισμό ελέγχου και ειδικότερα στη δυνατότητα του Διαχειριστή, εν προκειμένω της εταιρείας ΔΕΣΦΑ Α.Ε., να διαθέτει ανεξαρτησία αποφάσεων από την ΚΟΕ. Η συνολική οργανωτική δομή και το καταστατικό της εταιρείας πρέπει να  ορίζει τη δημιουργία Εποπτικού Συμβουλίου, στο οποίο να αναφέρεται το Διοικητικό Συμβούλιο, καθώς και τη δημιουργία θέσης Υπεύθυνου Συμμόρφωσης. Η διάρθρωση αυτή διασφαλίζει ότι η διαδικασία λήψης αποφάσεων ανταποκρίνεται σε ουσιώδεις κανόνες ελέγχου στα βασικά ζητήματα που αφορούν την εταιρεία.

β.
Η οικονομική ανεξαρτησία αναφέρεται στην ανάγκη ο Διαχειριστής να διαθέτει τους αναγκαίους τεχνικούς και χρηματοοικονομικούς πόρους, προκειμένου να φέρει αποτελεσματικά εις πέρας το έργο του, όπως αυτό προβλέπεται στο Νόμο.

γ.
Η λειτουργική ανεξαρτησία αναφέρεται αφενός στους ανθρώπινους, τεχνικούς και πάσης άλλης φύσης πόρους που είναι απαραίτητοι ώστε ο  Διαχειριστής να ασκεί αποτελεσματικά το έργο και τα καθήκοντά του και αφετέρου σε μια σειρά απαγορεύσεων χρήσης ή/και παροχής υπηρεσιών από/προς την ΚΟΕ.

11. Επειδή, σύμφωνα με τις παρ. 1 έως 3, και 5 έως 7 του άρθρου 65 του Νόμου, το οποίο αντιστοιχεί στο άρθρο 11 της Οδηγίας, όπως αυτό ισχύει: «1. Όταν υποβάλλεται αίτημα πιστοποίησης από κύριο ή Διαχειριστή Συστήματος Μεταφοράς Φυσικού Αερίου που τελεί υπό τον Έλεγχο προσώπου ή προσώπων από τρίτη χώρα ή τρίτες χώρες, η ΡΑΕ ειδοποιεί σχετικά την Ευρωπαϊκή Επιτροπή. Η ΡΑΕ γνωστοποιεί επίσης αμελλητί στην Ευρωπαϊκή Επιτροπή κάθε περίσταση που θα μπορούσε να οδηγήσει στην απόκτηση του Ελέγχου Συστημάτων Μεταφοράς Φυσικού Αερίου ή Διαχειριστών Συστημάτων Μεταφοράς Φυσικού Αερίου από πρόσωπο ή πρόσωπα από τρίτη χώρα ή τρίτες χώρες. 2. Οι Διαχειριστές Συστήματος Μεταφοράς Φυσικού Αερίου γνωστοποιούν στη ΡΑΕ κάθε περίσταση που θα μπορούσε να οδηγήσει στην απόκτηση του Ελέγχου Συστήματος Μεταφοράς Φυσικού Αερίου ή του Διαχειριστή του από πρόσωπο ή πρόσωπα από τρίτη χώρα ή τρίτες χώρες. 3. Η ΡΑΕ εκδίδει σχέδιο απόφασης σχετικά με την πιστοποίηση του Διαχειριστή Συστήματος Μεταφοράς Φυσικού Αερίου εντός τεσσάρων (4) μηνών από την ημερομηνία της γνωστοποίησης σύμφωνα με την παράγραφο 2 ή της αίτησης της παραγράφου 1 ή τη λήξη της προθεσμίας της παραγράφου 4 και αρνείται την πιστοποίηση, εάν δεν έχει αποδειχθεί: (α) κατά πόσον η απόκτηση Ελέγχου συνεπάγεται παράβαση του άρθρου 62 και (β) ότι η χορήγηση της πιστοποίησης δεν θα θέσει σε κίνδυνο την ασφάλεια του ενεργειακού εφοδιασμού της χώρας ή κράτους - μέλους ή της Ευρωπαϊκής Ένωσης. Κατά την εξέταση του θέματος αυτού, η ΡΑΕ λαμβάνει υπόψη: (αα) τα δικαιώματα και τις υποχρεώσεις της Ευρωπαϊκής Ένωσης έναντι της εν λόγω τρίτης χώρας που απορρέουν από το διεθνές δίκαιο, συμπεριλαμβανομένων τυχόν συμφωνιών που έχουν συναφθεί με μία ή περισσότερες τρίτες χώρες, με την Ευρωπαϊκή Ένωση μεταξύ των συμβαλλομένων μερών, στις οποίες διαλαμβάνονται τα ζητήματα ασφάλειας του ενεργειακού εφοδιασμού, (ββ) τα δικαιώματα και τις υποχρεώσεις της Ελλάδας έναντι της εν λόγω τρίτης χώρας, τα οποία απορρέουν δυνάμει συμφωνιών που έχει συνάψει η Ελλάδα με τη χώρα αυτή, υπό την προϋπόθεση ότι οι συμφωνίες αυτές συνάδουν με τη νομοθεσία της Ένωσης, και (γγ) άλλα συγκεκριμένα στοιχεία και περιστάσεις που αφορούν την υπόθεση και την οικεία τρίτη χώρα.[...] 5. Η ΡΑΕ κοινοποιεί αμελλητί την απόφαση της στην Ευρωπαϊκή Επιτροπή μαζί με όλες τις σχετικές πληροφορίες που σχετίζονται με αυτήν. 6. Πριν από την έκδοση απόφασης από τη ΡΑΕ σχετικά με την πιστοποίηση, η ΡΑΕ αιτείται τη γνώμη της Ευρωπαϊκής Επιτροπής για το: (α) με την επιφύλαξη τυχόν χορήγησης εξαίρεσης κατ` άρθρο 36 της Οδηγίας 2009/73/ΕΚ, κατά πόσον ο υπό πιστοποίηση φορέας συμμορφώνεται προς τις απαιτήσεις του άρθρου 62 του παρόντος κατόπιν της αλλαγής του Ελέγχου του, και (β) κατά πόσον η χορήγηση της πιστοποίησης δεν θα θέσει σε κίνδυνο την ασφάλεια του ενεργειακού εφοδιασμού της Ευρωπαϊκής Ένωσης. 7. Η ΡΑΕ λαμβάνει εντός δύο (2) μηνών από τη λήξη των προθεσμιών που προβλέπονται στην παράγραφο 6 του άρθρου 11 της Οδηγίας 2009/73/ΕΚ την τελική της απόφαση όσον αφορά την πιστοποίηση. Κατά τη λήψη της απόφασης της, η ΡΑΕ λαμβάνει δεόντως υπόψη τη γνώμη της Ευρωπαϊκής Επιτροπής. Η ΡΑΕ δύναται να αρνηθεί την πιστοποίηση, εάν αυτή θέτει σε κίνδυνο την ασφάλεια του ενεργειακού εφοδιασμού της χώρας ή άλλου κράτους - μέλους ή της Ευρωπαϊκής Ένωσης».

12. Επειδή, σύμφωνα με τη σκέψη 22 του προοιμίου της Οδηγίας : «η διασφάλιση του ενεργειακού εφοδιασμού συνιστά σημαντικό στοιχείο της δημόσιας ασφάλειας και, κατά συνέπεια, συνδέεται εγγενώς με την  αποτελεσματική λειτουργία της εσωτερικής αγοράς φυσικού αερίου και την ενσωμάτωση των απομονωμένων αγορών φυσικού αερίου των κρατών μελών. Το αέριο μπορεί να φθάσει στους πολίτες της Ένωσης μόνο μέσω του δικτύου. Οι λειτουργικές ανοικτές αγορές αερίου και, συγκεκριμένα, τα δίκτυα και λοιπά πάγια στοιχεία που συνδέονται με την προμήθεια αερίου είναι ουσιώδη για τη δημόσια ασφάλεια, την ανταγωνιστικότητα της οικονομίας και για την ευημερία των πολιτών της Ένωσης. Δεν θα πρέπει συνεπώς να επιτρέπεται σε πρόσωπα από τρίτες χώρες να ελέγχουν συστήματα μεταφοράς ή διαχειριστές συστημάτων μεταφοράς παρά μόνον εφόσον συμμορφώνονται προς τις προδιαγραφές περί πραγματικού διαχωρισμού που ισχύουν εντός της Κοινότητας. Με την επιφύλαξη των διεθνών υποχρεώσεων της Κοινότητας, η Κοινότητα θεωρεί ότι ο κλάδος του συστήματος μεταφοράς αερίου είναι ιδιαίτερης σημασίας για την Κοινότητα και, κατά συνέπεια, απαιτούνται πρόσθετες διασφαλίσεις σχετικά με τη διαφύλαξη της ασφάλειας του ενεργειακού εφοδιασμού της Κοινότητας και την αποφυγή οιασδήποτε απειλής κατά της δημόσιας τάξης και δημόσιας ασφάλειας εντός της Κοινότητας και της ευημερίας των πολιτών της Ένωσης. Η ασφάλεια του ενεργειακού εφοδιασμού της Κοινότητας απαιτεί ειδικότερα να αξιολογείται η ανεξαρτησία της λειτουργίας του δικτύου, το επίπεδο της εξάρτησης του ενεργειακού εφοδιασμού της Κοινότητας και των διαφόρων κρατών μελών από τρίτες χώρες, καθώς και η αντιμετώπιση, τόσο σε εθνικό όσο και σε διεθνές επίπεδο, του εμπορίου και των επενδύσεων ενέργειας στην εκάστοτε συγκεκριμένη τρίτη χώρα. Η ασφάλεια του εφοδιασμού θα πρέπει επομένως να αξιολογείται με γνώμονα τα πραγματικά στοιχεία κάθε μεμονωμένης περίπτωσης, καθώς και τα δικαιώματα και τις υποχρεώσεις που απορρέουν από το διεθνές δίκαιο και ειδικότερα από τις διεθνείς συμφωνίες μεταξύ της Κοινότητας και της συγκεκριμένης τρίτης χώρας. Όπου κρίνεται απαραίτητο, η Επιτροπή ενθαρρύνεται να υποβάλει συστάσεις για τη διαπραγμάτευση των σχετικών συμφωνιών με τρίτες χώρες που να διαλαμβάνουν την ασφάλεια του ενεργειακού εφοδιασμού της Κοινότητας ή να συμπεριλαμβάνει τα αναγκαία ζητήματα σε άλλες διαπραγματεύσεις με αυτές τις τρίτες χώρες».

Β. Αίτηση πιστοποίησης ΔΕΣΦΑ Α.Ε. 
13. Επειδή, η εταιρεία ΔΕΣΦΑ Α.Ε. κατέθεσε την υπ’ αριθμ. πρωτ. ΡΑΕ Ι-166800/31.12.2012 αίτηση πιστοποίησης ως Ανεξάρτητος Διαχειριστής Μεταφοράς Φυσικού Αερίου υπό το παρόν ιδιοκτησιακό καθεστώς αυτής σύμφωνα με τις ειδικότερες διατάξεις των άρθρων 64 του Νόμου και  3 του Κανονισμού.

14. Επειδή, η εταιρεία ΔΕΣΦΑ Α.Ε. κατέθεσε τα ανωτέρω υπ’ αριθμ. 13 συμπληρωματικά της εν λόγω αίτησης σχετικά έγγραφα και στοιχεία, τα οποία προστέθηκαν στο Φάκελο Πιστοποίησης της εταιρείας ΔΕΣΦΑ Α.Ε. υπό το παρόν ιδιοκτησιακό καθεστώς αυτής.. 
15. Επειδή, με την υπ΄ αριθ. 184/2013 Απόφασή της (σχετικό υπ΄ αριθμ. 15), η ΡΑΕ ενέκρινε το Πρόγραμμα Συμμόρφωσης της εταιρείας ΔΕΣΦΑ Α.Ε.

16. Επειδή, με την υπ΄ αριθ. 199Α/2013 Απόφαση της (σχετικό υπ΄αριθμ. 16), η ΡΑΕ ενέκρινε το διορισμό των μελών του Εποπτικού Συμβουλίου και του Υπεύθυνου Συμμόρφωσης της εταιρείας ΔΕΣΦΑ Α.Ε.
17. Επειδή, από την αξιολόγηση συνολικά του ως άνω Φακέλου Πιστοποίησης η ΡΑΕ, με την υπ΄αριθμ. 199Β/2013 απόφασή της (σχετικό υπ΄ αριθμ. 17) κατέληξε στο προκαταρτικό συμπέρασμα ότι η εταιρεία ΔΕΣΦΑ Α.Ε. πληροί τις απαιτήσεις που τίθενται με τους κανόνες για τον αποτελεσματικό διαχωρισμό σύμφωνα με το πρότυπο του Ανεξάρτητου Διαχειριστή Μεταφοράς (ΑΔΜ), όπως αυτοί έχουν διαμορφωθεί και ισχύουν, θέτοντας, ωστόσο, ορισμένους όρους και προϋποθέσεις. 
18. Επειδή, με το υπ΄ αριθμ. 19 σχετικό έγγραφό της η εταιρεία ΔΕΣΦΑ Α.Ε. γνωστοποίησε στη ΡΑΕ τον τρόπο δια του οποίου εκείνη θα συμμορφώνονταν με τις ως άνω υποδείξεις της ΡΑΕ.
19. Επειδή, σύμφωνα με την παρ. 3 εδ.4 του άρθρου 64 του Νόμου, η ρητή ή σιωπηρή απόφαση της ΡΑΕ παράγει αποτελέσματα μετά την περάτωση της διαδικασίας που καθορίζεται με το άρθρο 3 του Κανονισμού.   

20. Επειδή, στο αμέσως επόμενο χρονικό διάστημα περιήλθε σε γνώση της ΡΑΕ (σχετ. υπ΄ αριθμ. 20 και 21) ότι επιταχύνθηκαν οι διεργασίες για την εξαγορά του 66% του μετοχικού κεφαλαίου της εταιρείας ΔΕΣΦΑ Α.Ε. (35% ΕΛΠΕ Α.Ε. – 31% ΤΑΪΠΕΔ) από την SOCAR. 
21.  Επειδή, με το υπ΄ αριθμ. 23 σχετικό έγγραφό της η εταιρεία ΔΕΣΦΑ Α.Ε. γνωστοποίησε στη ΡΑΕ ότι επίκειντο άμεσα η ολοκλήρωση της ως άνω συναλλαγής και παράλληλα ενημέρωσε τη ΡΑΕ ότι αντιστοίχως θα υποβάλλονταν από την εταιρεία ΔΕΣΦΑ Α.Ε. αίτημα χορήγησης πιστοποίησης αυτής τόσο υπό το παρόν όσο και υπό το επικείμενο ιδιοκτησιακό καθεστώς της, ήτοι σύμφωνα με τις διατάξεις των άρθρων 63Α επ., 64 και 65 του Νόμου.  
22. Επειδή, η ΡΑΕ γνωστοποίησε αμελλητί σύμφωνα με την ειδικότερη διάταξη του άρθρου 65 παρ. 1 εδ. 2 του Νόμου και δια του υπ΄ αριθμ. 25 σχετικού εγγράφου της στην Ευρωπαϊκή Επιτροπή για την επικείμενη απόκτηση ελέγχου της εταιρείας ΔΕΣΦΑ Α.Ε. από τη SOCAR, ήτοι από πρόσωπο προερχόμενο από τρίτη χώρα.  
23. Επειδή, με το υπ΄ αριθμ. 27 σχετικό έγγραφό της η εταιρεία ΔΕΣΦΑ Α.Ε. ενημέρωσε τη ΡΑΕ ότι υπογράφηκε η σύμβαση αγοραπωλησίας του 66% του μετοχικού κεφαλαίου αυτής μεταξύ αφενός του ΤΑΪΠΕΔ και της ΕΛΠΕ Α.Ε. και αφετέρου της SOCAR, αιτήθηκε δε κατά τα αμέσως ανωτέρω τη χορήγηση πιστοποίησης υπό το σχήμα του Ανεξάρτητου Διαχειριστή Μεταφοράς (ΑΔΜ) Φυσικού Αερίου.

24. Επειδή, δεδομένου ότι η εταιρεία ΔΕΣΦΑ Α.Ε. δεν έχει μέχρι σήμερα πιστοποιηθεί σύμφωνα με τις ειδικότερες διατάξεις του εθνικού και ενωσιακού δικαίου, η ως άνω αίτηση πιστοποίησης υπό το παρόν αλλά και το επικείμενο ιδιοκτησιακό καθεστώς αυτής πρέπει να αξιολογηθεί  από τη ΡΑΕ στο πλαίσιο της παρ. 3 του άρθρου 64 σε συνδυασμό με την παρ. 3 του άρθρου 65 του Νόμου. 
Γ. Έλεγχος πλήρωσης των κριτηρίων πιστοποίησης
25. Επειδή, από τη συνδυαστική εφαρμογή των ως άνω διατάξεων του Νόμου, από κοινού μετά των σχετικών διατάξεων της Οδηγίας και του Κανονισμού, προκύπτει ότι η ΡΑΕ οφείλει να αξιολογήσει : 

1. αν είναι νόμιμη η επιλογή του προτύπου διαχωρισμού του Ανεξάρτητου Διαχειριστή Μεταφοράς (ΑΔΜ) για την εταιρεία ΔΕΣΦΑ Α.Ε.,

2. κατά πόσον η εταιρεία ΔΕΣΦΑ Α.Ε. τόσο υπό το παρόν όσο και υπό το επικείμενο ιδιοκτησιακό καθεστώς της συμμορφώνεται  με τους ειδικότερους όρους και προϋποθέσεις των άρθρων 63Β έως 63Ι του Νόμου, ήτοι με τους επιμέρους παράγοντες που απαρτίζουν το πρότυπο διαχωρισμού του ΑΔΜ, και 

3. κατά πόσον η χορήγηση της πιστοποίησης δύναται να θέσει σε κίνδυνο την ασφάλεια του ενεργειακού εφοδιασμού της Ελληνικής Δημοκρατίας ή της Ευρωπαϊκής Ένωσης. 

Γ1. Ως προς τη δυνατότητα επιλογής του προτύπου διαχωρισμού του ΑΔΜ
26. Επειδή, η επιλογή εκ μέρους της εταιρείας ΔΕΣΦΑ Α.Ε. του προτύπου διαχωρισμού του ΑΔΜ, όπως αυτό αναλύεται στις διατάξεις των άρθρων 63Β έως 63Ι του Νόμου και αντίστοιχα στο κεφάλαιο IV της Οδηγίας, είναι νόμιμη δυνάμει της ειδικής διάταξης του άρθρου 63Α του Νόμου. Συγκεκριμένα, το άρθρο 63Α του Νόμου ορίζει ότι: «Ειδικώς όσον αφορά στον ΔΕΣΦΑ Α.Ε, ο οποίος συστάθηκε με το π.δ. 33/2007 (Α` 31) κατ` εξουσιοδότηση των διατάξεων του άρθρου 7 του ν. 3428/2005 (Α` 313), δεν εφαρμόζονται οι διατάξεις των άρθρων 62 και 63 για τους Διαχωρισμένους Διαχειριστές Συστημάτων Μεταφοράς Φυσικού Αερίου, αλλά εφαρμόζονται οι διατάξεις των άρθρων 63Β έως και 63Θ και η παράγραφος 5 του άρθρου 63Ι». Η ως άνω ειδική διάταξη του Νόμου είναι, άλλωστε, σύμφωνη με τη διάταξη της παρ. 8 του άρθρου 9 της Οδηγίας, καθώς στις 3 Σεπτεμβρίου 2009 το εν λόγω σύστημα μεταφοράς ανήκε σε κάθετα ολοκληρωμένη επιχείρηση.   
Γ2. Ως προς τους ειδικότερους όρους και προϋποθέσεις του προτύπου διαχωρισμού του ΑΔΜ

27. Επειδή, από την αξιολόγηση του Φακέλου Πιστοποίησης της εταιρείας ΔΕΣΦΑ Α.Ε., τόσο υπό το παρόν όσο και υπό το επικείμενο ιδιοκτησιακό καθεστώς αυτής, έναντι των επιμέρους παραγόντων που απαρτίζουν το πρότυπο διαχωρισμού του ΑΔΜ, ήτοι ειδικότερα έναντι (i) της ανεξαρτησίας της διακυβέρνησης, (ii) της οικονομικής ανεξαρτησίας και (iii) της ανεξαρτησίας της λειτουργίας της εταιρείας ΔΕΣΦΑ Α.Ε., προέκυψαν οι ακόλουθες διαπιστώσεις:
Γ2.1 Ως προς την ανεξαρτησία της διακυβέρνησης 
28. Επειδή, σε ό,τι αφορά την ανεξαρτησία της διακυβέρνησης, πιστοποιείται ότι το καταστατικό της εταιρείας ΔΕΣΦΑ Α.Ε. προβλέπει τη σύσταση Διοικητικού Συμβουλίου και Εποπτικού Συμβουλίου, στο οποίο αναφέρεται το Διοικητικό Συμβούλιο, καθώς και τον ορισμό Υπεύθυνου Συμμόρφωσης. 
29. Επειδή, ως προς το Διοικητικό Συμβούλιο, στο καταστατικό της εταιρείας ΔΕΣΦΑ Α.Ε. ορίζεται μεταξύ άλλων ότι τούτο αποτελείται από επτά (7) έως και εννέα (9) μέλη, τα οποία διορίζονται και ανακαλούνται με απόφαση του Εποπτικού Συμβουλίου της εταιρείας, και τα οποία τουλάχιστον κατά το ήμισυ, πλέον ενός, θα πρέπει να συμμορφώνονται με συγκεκριμένους κανόνες αποφυγής καταστάσεων σύγκρουσης συμφερόντων, ήτοι κατά τρόπο όμοιο με τις αντίστοιχες ρυθμίσεις του Νόμου και της Οδηγίας. Οι δε κύριες αρμοδιότητες του Διοικητικού Συμβουλίου συνίστανται αφενός στη διαμόρφωση, κατά κύριο λόγο, της στρατηγικής και της πολιτικής ανάπτυξης της Εταιρείας, έχοντας το ίδιο τη διοίκηση (διαχείριση και διάθεση) της εταιρικής περιουσίας και την εκπροσώπηση της εταιρείας, και αφετέρου στην κατάρτιση, θέση σε δημόσια διαβούλευση και οριστικοποίηση πριν από την υποβολή στη ΡΑΕ προς έγκριση του δεκαετούς Προγράμματος Ανάπτυξης για το Εθνικό Σύστημα Φυσικού Αερίου (ΕΣΦΑ). 
30. Επειδή, ως προς το Εποπτικό Συμβούλιο, στο καταστατικό της εταιρείας ορίζεται ρητώς ότι τούτο αποτελείται από επτά (7) μέλη, τέσσερα (4) εκ των οποίων προτείνονται από τους μετόχους της εταιρείας, δύο (2) από το Ελληνικό Δημόσιο και ένα (1) από το μόνιμο προσωπικό της εταιρείας. Η δε σύνθεση του Εποπτικού Συμβουλίου θα πρέπει σε κάθε περίπτωση να εξασφαλίζει ότι τουλάχιστον το ήμισυ των μελών αυτού, πλην ενός, θα πρέπει να συμμορφώνονται με συγκεκριμένους κανόνες αποφυγής καταστάσεων σύγκρουσης συμφερόντων, ήτοι κατά τρόπο όμοιο με τις αντίστοιχες ρυθμίσεις του Νόμου και της Οδηγίας. Σύμφωνα πάλι με το καταστατικό της εταιρείας, το Εποπτικό Συμβούλιο είναι το όργανο της εταιρείας υπεύθυνο για τη λήψη αποφάσεων, οι οποίες ενδέχεται να έχουν σημαντική επίπτωση στην αξία των πάγιων στοιχείων των μετόχων της εταιρείας, καθώς και για τη διασφάλιση της ανεξαρτησίας της διοίκησης και του προσωπικού της εταιρείας από την ΚΟΕ στην οποία ανήκει. Ειδικότερα, στις αρμοδιότητες του Εποπτικού Συμβουλίου της εταιρείας που αναφέρονται ρητά στο καταστατικό της εταιρείας ως τέτοιες περιλαμβάνεται, ιδίως, η έγκριση του ετήσιου και μακροπρόθεσμου σχεδίου χρηματοδότησης, ενώ σε κάθε περίπτωση, όπως επίσης αναφέρεται ρητά στο καταστατικό της εταιρείας, στο Εποπτικό Συμβούλιο δεν ανατίθενται αρμοδιότητες σχετικές με τις καθημερινές δραστηριότητες της εταιρείας, με τη διαχείριση του ΕΣΦΑ και με τις δραστηριότητες που είναι απαραίτητες για την κατάρτιση του δεκαετούς Προγράμματος Ανάπτυξης του ΕΣΦΑ. 
31. Επειδή, ο Υπεύθυνος Συμμόρφωσης διορίζεται και παύεται από το Εποπτικό Συμβούλιο με την επιφύλαξη της έγκρισης της ΡΑΕ και κατά τη διάρκεια της θητείας του μεταξύ άλλων παρακολουθεί και ελέγχει το Πρόγραμμα Συμμόρφωσης, το οποίο καταρτίζεται και τίθεται σε εφαρμογή από την εταιρεία.
32. Επειδή, ήδη τα μέλη του Διοικητικού Συμβουλίου και του Εποπτικού Συμβουλίου καθώς και ο Υπεύθυνος Συμμόρφωσης της εταιρείας έχουν οριστεί και πληρούν τα κριτήρια που θέτει ο Νόμος και το καταστατικό της τόσο υπό το παρόν όσο και υπό το επικείμενο ιδιοκτησιακό καθεστώς αυτής. 
33. Επειδή, τέλος, τόσο στο εγκεκριμένο Πρόγραμμα Συμμόρφωσης όσο και στον Κώδικα Δεοντολογίας της εταιρείας, η τελευταία δεσμεύεται να διασφαλίζει σε κάθε περίπτωση την ανεξαρτησία της έναντι της ΚΟΕ στην οποία ανήκει, καθώς και τη λειτουργία της με τρόπο διαφανή και χωρίς διακριτική μεταχείριση μεταξύ των Χρηστών του ΕΣΦΑ.
Γ2.2 Ως προς την οικονομική ανεξαρτησία 
34. Επειδή, η οικονομική ανεξαρτησία αναφέρεται στη δυνατότητα της εταιρείας να διαθέτει τους αναγκαίους τεχνικούς και χρηματοοικονομικούς πόρους προκειμένου να φέρει αποτελεσματικά εις πέρας το έργο της, όπως αυτό προβλέπεται τόσο στην κείμενη νομοθεσία όσο και στο καταστατικό της. 
35. Επειδή, από την οικονομική ανάλυση των στοιχείων του Φακέλου Πιστοποίησης (Ελεγμένες οικονομικές καταστάσεις 2007-2013, οικονομικός προϋπολογισμός 2014, επιχειρησιακό σχέδιο 2012-2021) διαπιστώνεται η οικονομική δυνατότητα της εταιρείας ΔΕΣΦΑ Α.Ε. να εκπληρώσει και δη κατά τρόπο απολύτως ανεξάρτητο το ρόλο της. Πιο συγκεκριμένα, από τη σύστασή της το έτος 2007, η εταιρεία ΔΕΣΦΑ Α.Ε. παρουσιάζει κερδοφορία με περιθώριο EBITDA που κυμαίνεται μεταξύ 38% και 71%. Η έκθεση της εταιρείας σε δανεισμό είναι ιδιαίτερα χαμηλή και ο Ετήσιος Συντελεστής Δανειακής Επιβάρυνσης, ο οποίος ορίζεται ως ο λόγος των δανειακών κεφαλαίων προς το σύνολο των δανειακών και ιδίων κεφαλαίων, ανά έτος, έχει μειωθεί από 31.7% το έτος 2007 σε 24.9% το έτος 2013. Κατά το τελευταίο οικονομικό έτος, ο μακροπρόθεσμος και βραχυπρόθεσμος δανεισμός έχει μειωθεί από 288.7 εκ. € το έτος 2012 σε 267.7 εκ. € το έτος 2013. Στο ίδιο πλαίσιο, σημειώνεται επίσης ότι η εταιρεία ουδέποτε μέχρι σήμερα έχει χρειαστεί να καταφύγει σε αύξηση του μετοχικού της κεφαλαίου, το οποίο παραμένει ως είχε εξ αρχής, ήτοι στα 639.1 εκ. €. Με βάση δε το Ετήσιο Πρόγραμμα Χρηματοδότησης για το έτος 2014 η εταιρεία θα είναι σε θέση να χρηματοδοτήσει το επενδυτικό  της πρόγραμμα χωρίς οικονομική υποστήριξη από τους μετόχους της. Στην πράξη, η εταιρεία ΔΕΣΦΑ Α.Ε., όπως αναφέρεται και στο υπ΄ αριθμ. 38 σχετικό έγγραφό της, έχει χρηματοδοτήσει όλα τα έργα της μέσω των αποθεματικών της, κοινοτικών επιχορηγήσεων και δανείων από την Ευρωπαϊκή Τράπεζα Επενδύσεων. 
36. […] 
37. Επειδή, ειδικά σε ό,τι αφορά την ανάπτυξη του ΕΣΦΑ και τον ενδεχόμενο κίνδυνο να μη συμπεριληφθούν αναγκαία έργα στο δεκαετές Πρόγραμμα Ανάπτυξης ΕΣΦΑ, το οποίο η εταιρεία ΔΕΣΦΑ Α.Ε. υποβάλει στη ΡΑΕ προς έγκριση κάθε έτος, τονίζεται ότι τόσο ο Νόμος (παρ. 2, άρθρο 63Β και παρ. 2&8, άρθρο 63Γ) όσο και ο Κώδικας Διαχείρισης ΕΣΦΑ, ο Κανονισμός Τιμολόγησης Βασικών Δραστηριοτήτων ΕΣΦΑ αλλά και αυτό καθαυτό το καταστατικό της εταιρείας λαμβάνουν ειδική προς τούτο μέριμνα. Συγκεκριμένα, η εταιρεία ΔΕΣΦΑ Α.Ε., μετά την ολοκλήρωση σχετικής δημόσιας διαβούλευσης, υποβάλει υπό μορφή σχεδίου και σε ετήσια βάση στη ΡΑΕ προς έγκριση το δεκαετές Πρόγραμμα Ανάπτυξης του ΕΣΦΑ, στο οποίο προτείνονται συγκεκριμένα έργα προς υλοποίηση εντός του ως άνω χρονικού πλαισίου. Η δε ΡΑΕ στο πλαίσιο των αρμοδιοτήτων της εξετάζει μεταξύ άλλων τη βιωσιμότητα των έργων που προτείνονται προς ένταξη στο Πρόγραμμα Ανάπτυξης αλλά και τη δυνατότητα χρηματοδότησής τους, και ιδίως δύναται να αποφασίσει σχετικά με τυχόν τροποποίηση του υποβληθέντος σχεδίου Προγράμματος Ανάπτυξης ΕΣΦΑ κατόπιν σχετικής δημόσιας διαβούλευσης με τους Χρήστες. 
38. Επειδή,  η ΡΑΕ ως αρμόδια και για την παρακολούθηση και την αξιολόγηση της εφαρμογής του Προγράμματος Ανάπτυξης ΕΣΦΑ δύναται, στην περίπτωση που ο Διαχειριστής δεν εκτελέσει μια ήδη προγραμματισμένη επένδυση, είτε να απαιτήσει από το Διαχειριστή να εκτελέσει την εν λόγω επένδυση, είτε να διοργανώσει διαδικασία πρόσκλησης προς υποβολή προσφορών ανοικτή σε κάθε επενδυτή για την εν λόγω επένδυση, είτε, τέλος, να υποχρεώσει το Διαχειριστή να δεχθεί αύξηση κεφαλαίου προκειμένου να χρηματοδοτηθούν οι απαραίτητες επενδύσεις και να επιτραπεί σε ανεξάρτητους επενδυτές να συμμετάσχουν στο κεφάλαιο του. 
39.  Επειδή,  σύμφωνα με τον Κανονισμό Τιμολόγησης τα έργα που αποτελούν μέρος του Προγράμματος Ανάπτυξης εντάσσονται στη Ρυθμιζόμενη Περιουσιακή Βάση του ΕΣΦΑ και επομένως το κόστος τους ανακτάται μέσω των Τιμολογίων χρήσης του ΕΣΦΑ. 
40. Επειδή, σύμφωνα με το εγκριθέν από τη ΡΑΕ Πρόγραμμα Συμμόρφωσης της εταιρείας ΔΕΣΦΑ Α.Ε. (σχετ. 15), τα έργα του Προγράμματος Ανάπτυξης περιλαμβάνονται, μεταξύ άλλων, στο Επιχειρησιακό Σχέδιο της εταιρείας και το πρόγραμμα χρηματοδότησης αυτών υποβάλλεται στο Εποπτικό Συμβούλιο προς έγκριση. 
41. Επειδή, τέλος, ο Υπεύθυνος Συμμόρφωσης της εταιρείας ΔΕΣΦΑ Α.Ε. μεταξύ άλλων, οφείλει, σύμφωνα με ρητή σχετική αναφορά τόσο στο καταστατικό της εταιρείας όσο και στο Νόμο (άρθρο 63Η, παρ. 5), να αναφέρει στη ΡΑΕ κάθε περίσταση κατά την οποία η ΚΟΕ στην οποία ανήκει κάθε φορά η εταιρεία ΔΕΣΦΑ Α.Ε., στη γενική συνέλευση της τελευταίας ή με την ψηφοφορία των μελών του Εποπτικού Συμβουλίου που εκείνη (ενν. η ΚΟΕ) έχει διορίσει, εμποδίζει τη λήψη απόφασης με συνέπεια να παρεμποδίζονται ή να καθυστερούν οι επενδύσεις που βάσει του Προγράμματος Ανάπτυξης του ΕΣΦΑ επρόκειτο να εκτελεστούν τα επόμενα τρία (3) χρόνια. 
Γ2.3 Ως προς την ανεξαρτησία της λειτουργίας
42. Επειδή, η λειτουργική ανεξαρτησία αναφέρεται αφενός, στους ανθρώπινους, τεχνικούς και πάσης άλλης φύσης πόρους που είναι απαραίτητοι ώστε η εταιρεία να ασκεί αποτελεσματικά το έργο και τα καθήκοντά της και αφετέρου σε μια σειρά απαγορεύσεων χρήσης από ή/και παροχής υπηρεσιών προς την ΚΟΕ στην οποία η εταιρεία κάθε φορά ανήκει. 
43. Επειδή, ειδικότερα, διαπιστώθηκε ότι το οργανόγραμμα της εταιρείας ΔΕΣΦΑ Α.Ε. ανταποκρίνεται στις αρμοδιότητες και τη λειτουργία ενός ΑΔΜ Φυσικού Αερίου. Επιπροσθέτως, παρά τον εκ του νόμου περιορισμό των προσλήψεων, τον οποίο υφίσταται, η εταιρεία ΔΕΣΦΑ Α.Ε. καλύπτει με επαρκές προσωπικό της τις κύριες δραστηριότητες μεταφοράς φυσικού αερίου. Παράλληλα δε στις περιπτώσεις εκείνες όπου έχει απαιτηθεί μέχρι σήμερα να γίνει χρήση εργολάβων για τμήμα των ως άνω υπηρεσιών, εφαρμόζεται ειδικός σχεδιασμός διασφάλισης της εύρυθμης συνέχειας των προσφερόμενων από το Διαχειριστή προς τους Χρήστες του ΕΣΦΑ υπηρεσιών. Η ως άνω υφιστάμενη κατάσταση αναμένεται να βελτιωθεί σημαντικά υπό το επικείμενο ιδιοκτησιακό καθεστώς της εταιρείας. 
44. Επειδή, πέραν τούτων, η εταιρεία ΔΕΣΦΑ Α.Ε., ιδίως μέσω του Προγράμματος Συμμόρφωσης και του Κώδικα Δεοντολογίας που έχει ήδη υιοθετήσει, διασφαλίζει την εμπιστευτικότητα των δεδομένων και στοιχείων που η ίδια καλείται ως εκ του ρόλου της να διαχειρίζεται. Παράλληλα δε έχει ήδη ληφθεί ειδική πρόνοια ώστε η εταιρεία να εξοπλίζεται με επαρκή πάγια στοιχεία, διακριτή εταιρική ταυτότητα και ανεξάρτητα ηλεκτρονικά συστήματα πληροφορικής και ασφαλείας. 
45. […]
46. Επειδή, η SOCAR επί τη βάσει της διάταξης της παραγράφου 9 του άρθρου 18 της Οδηγίας 2009/73/ΕΚ, με το υπ΄ αριθμ. 29 σχετικό έγγραφό της έχει παράσχει στη ΡΑΕ, δια του νόμιμου εκπροσώπου της, τη δέσμευση ότι, «θα απέχει από κάθε ενέργεια που παρεμποδίζει ή προκαταλαμβάνει τη ΔΕΣΦΑ Α.Ε. κατά την εκτέλεση των καθηκόντων της και δεν θα απαιτεί από τη ΔΕΣΦΑ Α.Ε. να ζητά προηγούμενη άδεια της SOCAR κατά την εκτέλεση των υποχρεώσεών της».
47. Επειδή, ενόψει των ανωτέρω, και ειδικότερα σύμφωνα με τον Πίνακα Ελέγχου Πιστοποίησης, ο οποίος καταρτίστηκε από τη ΡΑΕ και αφορά στην αξιολόγηση των κριτηρίων Πιστοποίησης, όπως αυτά προδιαγράφονται στην Απόφαση ΡΑΕ 1412/2011 για τις Κατευθυντήριες Οδηγίες για την Πιστοποίηση των Διαχειριστών Μεταφοράς (σχετικό υπ΄ αριθμ. 43) τεκμηριώνεται ότι ο Φάκελος Πιστοποίησης που κατέθεσε η εταιρεία ΔΕΣΦΑ Α.Ε. πληροί τους ειδικότερους όρους και προϋποθέσεις του προτύπου διαχωρισμού του ΑΔΜ. 
Γ3. Ως προς την ασφάλεια του ενεργειακού εφοδιασμού της Ελληνικής Δημοκρατίας ή της Ευρωπαϊκής Ένωσης. 

48. Επειδή, σύμφωνα με τη σκέψη 22 του προοιμίου της Οδηγίας «…η ασφάλεια του ενεργειακού εφοδιασμού της Κοινότητας απαιτεί ειδικότερα να αξιολογείται η ανεξαρτησία της λειτουργίας του δικτύου, το επίπεδο της εξάρτησης του ενεργειακού εφοδιασμού της Κοινότητας και των διαφόρων κρατών μελών από τρίτες χώρες, καθώς και η αντιμετώπιση, τόσο σε εθνικό όσο και σε διεθνές επίπεδο, του εμπορίου και των επενδύσεων ενέργειας στην εκάστοτε συγκεκριμένη τρίτη χώρα. Η ασφάλεια του εφοδιασμού θα πρέπει επομένως να αξιολογείται με γνώμονα τα πραγματικά στοιχεία κάθε μεμονωμένης περίπτωσης, καθώς και τα δικαιώματα και τις υποχρεώσεις που απορρέουν από το διεθνές δίκαιο και ειδικότερα από τις διεθνείς συμφωνίες μεταξύ της Κοινότητας και της συγκεκριμένης τρίτης χώρας…». 
49. Επειδή, η ασφάλεια ενεργειακού εφοδιασμού της Ευρωπαϊκής Ένωσης αποτελεί κυρίαρχη πολιτική της τελευταίας δεκαετίας. Σύμφωνα δε με τη σκέψη 7 του προοιμίου του Κανονισμού (ΕΕ) αριθμ. 994/2010 «η διαφοροποίηση των διαδρομών αερίου και των πηγών εφοδιασμού για την Ένωση είναι απαραίτητη για τη βελτίωση της ασφάλειας εφοδιασμού της Ένωσης συνολικά και των κρατών μελών της ξεχωριστά. Στο μέλλον η ασφάλεια του εφοδιασμού  θα εξαρτηθεί από την εξέλιξη του μείγματος καυσίμων, την ανάπτυξη της παραγωγής στην Ένωση και σε τρίτες χώρες που προμηθεύουν την Ένωση και τις επενδύσεις σε εγκαταστάσεις αποθήκευσης και στη διαφοροποίηση των διαδρομών αερίου και των πηγών εφοδιασμού εντός και εκτός της Ένωσης…». 
Γ3.1 Ως προς την παραγωγή και προμήθεια Φυσικού Αερίου

50. Επειδή, οι εισαγωγές φυσικού αερίου στην Ευρωπαϊκή Ένωση ανήλθαν σε περίπου 403 δις κ.μ. φυσικού αερίου κατά το έτος 2012, εκ των οποίων ποσοστό περίπου ογδόντα πέντε τοις εκατό (85%) εισήχθη στην Ευρωπαϊκή Ένωση μέσω αγωγών
. Το υπόλοιπο δεκαπέντε τοις εκατό (15%) εισήχθη στην Ευρωπαϊκή Ένωση μέσω τερματικών σταθμών υγροποιημένου φυσικού αερίου. Με βάση τα δημοσιευμένα στοιχεία οι εισαγωγές φυσικού αερίου από τη Ρωσία, τη Νορβηγία και την Αλγερία ανήλθαν σε περίπου 245 δις κ.μ. φυσικού αερίου, κατά το έτος 2012, μέγεθος που ανέρχεται σε ποσοστό εβδομήντα δύο τοις εκατό (72%) του συνόλου των εισαγωγών ποσοτήτων φυσικού αερίου μέσω αγωγών. Μόνο οι εισαγωγές φυσικού αερίου από τη Ρωσία και τη Νορβηγία στην Ευρωπαϊκή Ένωση ανήλθαν σε 212 δις κ.μ. φυσικού αερίου κατά το έτος 2012, καλύπτοντας ποσοστό μεγαλύτερο του εξήντα τοις εκατό (60%) του συνόλου των εισαγωγών μέσω αγωγών. Επομένως ο ενεργειακός εφοδιασμός της Ευρωπαϊκής Ένωσης εξαρτάται σημαντικά από τη Ρωσία, τη Νορβηγία και την Αλγερία.
51. Επειδή, οι εισαγωγές φυσικού αερίου, κατά το έτος 2012, στο Εθνικό Σύστημα Φυσικού Αερίου που διαχειρίζεται ο ΔΕΣΦΑ Α.Ε. στην Ελλάδα κατά το έτος 2012 ανήλθαν σε 4.1 δις κ.μ.
, εκπροσωπώντας ποσοστό περίπου ένα τοις εκατό (1%) στο σύνολο των εισαγωγών φυσικού αερίου στην Ευρωπαϊκή Ένωση.

52. Επειδή, οι εισαγωγές φυσικού αερίου στην Ελλάδα κατά το έτος 2013 μειώθηκαν σε σχέση με τις εισαγωγές φυσικού αερίου κατά το έτος 2012 και ανήλθαν σε 3.6 δις κ.μ. φυσικού αερίου.
, εκ των οποίων ποσοστό περίπου ογδόντα τέσσερα τοις εκατό (84%) (δηλ. περίπου 3.0 δις κ.μ.) εισήχθησαν στο  ΕΣΦΑ μέσω αγωγών και ποσοστό δεκατέσσερα τοις εκατό (14%) (δηλ. περίπου 0.6 δις κ.μ. φ.α.) ως υγροποιημένο φυσικό αέριο, από το σταθμό υγροποιημένου φυσικού αερίου της Ρεβυθούσας. Σύμφωνα με τα εν λόγω στοιχεία, ποσότητες φυσικού αερίου εισάγονται στην ελληνική αγορά από τη Ρωσία σε ποσοστό εξήντα επτά τοις εκατό (67%), από την Τουρκία σε ποσοστό δεκαοκτώ τοις εκατό (18%) και από τον υπάρχοντα τερματικό σταθμό Υγροποιημένου Φυσικού Αερίου στη νήσο Ρεβυθούσα σε ποσοστό δεκαπέντε τοις εκατό (15%). Επομένως ο ενεργειακός εφοδιασμός της Ελλάδας εξαρτάται σημαντικά από τη Ρωσία, από την οποία προέρχονται περίπου τα δύο τρίτα (2/3) των εισαγωγών φυσικού αερίου στην ελληνική αγορά.  

53. […]
54. […] 

55. […]
56. […]
57. […]
58. Επειδή, στις 19.9.2013, η Κοινοπραξία Shah Deniz ανακοίνωσε την υπογραφή μιας σειράς συμβάσεων προμήθειας φυσικού αερίου μεταξύ της AGSC και αγοραστών φυσικού αερίου από διάφορες ευρωπαϊκές χώρες. Συγκεκριμένα εννέα εταιρείες
 υπέγραψαν 25-ετη συμβόλαια συνολικού ύψους 10 δις κ.μ. φυσικού αερίου παραγωγής από το κοίτασμα Shah Deniz. Οι εν λόγω ποσότητες φυσικού αερίου αποτελούν στην ουσία τις πρώτες ποσότητες φυσικού αερίου προελεύσεως Αζερμπαϊτζάν, οι οποίες θα διοχετευθούν στην Ευρώπη μέσω του πρώτου έργου του Νοτίου Διαδρόμου, το οποίο είναι ο αγωγός  Trans Adriatic Pipeline (TAP), οι μέτοχοι του οποίου έλαβαν την οριστική απόφαση για την κατασκευή του αγωγού το Δεκέμβριο του 2013.  

59.  […] 
60. […]. 

61. […] 

62. […] 
Γ3.2 Ως προς τη μεταφορά Φυσικού Αερίου

63. Επειδή, με βάση τις πρόσφατες διεθνείς εξελίξεις, αναμένεται η έναρξη λειτουργίας του Νοτίου Διαδρόμου φυσικού αερίου της Ευρωπαϊκής Ένωσης, μετά την έναρξη λειτουργίας του πρώτου έργου μεταφοράς του σχετικού διαδρόμου, το οποίο αποτελεί ο αγωγός  TAP. Σύμφωνα με τα αναφερόμενα και στην απόφαση για τη χορήγηση εξαίρεσης στο εν λόγω έργο (σχετικό υπ΄ αριθμ. 41), οι πρώτες ποσότητες που θα μεταφερθούν μέσω του εν λόγω αγωγού είναι από κοιτάσματα φυσικού αερίου στο Αζερμπαϊτζάν (Shah Deniz II αέριο) ενώ θα υπάρχει σύνδεση του αγωγού ΤΑΡ με το ΕΣΦΑ τόσο από την έναρξη λειτουργίας του εν λόγω αγωγού, όσο και στο μέλλον, ανάλογα με τα αιτήματα των συμμετεχόντων στην αγορά φυσικού αερίου της ευρύτερης περιοχής. Ο αγωγός ΤΑΡ θα συνδέεται με τον προς κατασκευή αγωγό TANAP, ο οποίος θα μεταφέρει το αέριο από το Αζερμπαϊτζάν δια μέσου της Γεωργίας και της Τουρκίας. 
64. […] Επιπροσθέτως, για τον αγωγό ΤΑΡ, ο επιμερισμός της δυναμικότητας και οι όροι πρόσβασης, οι οποίοι έχουν επιβληθεί μέσω της απόφασης για τη χορήγηση εξαίρεσης, έχει αποδειχθεί ότι διασφαλίζουν τα κριτήρια του άρθρου 36 της Οδηγίας, μεταξύ των οποίων την ενίσχυση του ανταγωνισμού και την ασφάλεια του ενεργειακού εφοδιασμού.
65. Επειδή, σύμφωνα με το υφιστάμενο νομικό πλαίσιο της αγοράς φυσικού αερίου της Ελλάδος, προσφέρεται η δυνατότητα κατασκευής και λειτουργίας συστημάτων φυσικού αερίου ανεξάρτητων από το ΕΣΦΑ. Τέτοιο σύστημα αποτελεί ο αγωγός ΤΑΡ, ενώ έχει ήδη δοθεί από τη ΡΑΕ άδεια για την κατασκευή ενός νέου πλωτού σταθμού Υγροποιημένου Φυσικού Αερίου στη θαλάσσια περιοχή της Αλεξανδρούπολης. Σύμφωνα με όσα έχουν αναπτυχθεί στις παραγράφους 377 έως 41 παραπάνω, έχουν ήδη θεσπιστεί όλες οι απαραίτητες προβλέψεις για τη διασύνδεση των υποδομών αυτών με το ΕΣΦΑ, όπου και όποτε αυτό απαιτείται.
66. […] 
67. Επειδή, με βάση τα ως άνω δεδομένα, και όπως επισημαίνεται στο υπ΄ αριθμ. 40 σχετικό, το φυσικό αέριο από τα κοιτάσματα στη Δημοκρατία του Αζερμπαϊτζάν δεν αναμένεται βραχυπρόθεσμα και μακροπρόθεσμα να δώσουν λύση στο θέμα της ασφάλειας ενεργειακού εφοδιασμού της Ευρωπαϊκής Ένωσης, καθότι οι ποσότητες αερίου και οι δυναμικότητες εισαγωγής δεν αρκούν για να μειώσουν ουσιαστικά την εξάρτηση της Ευρωπαϊκής Ένωσης από τρίτες χώρες, κυρίως από τη Ρωσία. Κατ’ επέκταση μπορεί να υποστηριχτεί ότι δεν υφίσταται κίνδυνος για την ασφάλεια ενεργειακού εφοδιασμού της Ελλάδας και της Ευρωπαϊκής Ένωσης.
Γ3.3 Ως προς τη δυνατότητα της ΚΟΕ να παρεμποδίσει την πρόσβαση Τρίτων στο ΕΣΦΑ

68. Επειδή, η ανεξαρτησία της λειτουργίας του δικτύου μεταφοράς εξασφαλίζεται επαρκώς καθώς η εταιρεία ΔΕΣΦΑ Α.Ε., τόσο υπό το παρόν όσο και υπό το επικείμενο ιδιοκτησιακό καθεστώς της, δεσμεύεται από και οφείλει να συμμορφώνεται με το σύνολο του εθνικού και επομένως του ενωσιακού νομοθετικού και κανονιστικού πλαισίου που τυγχάνει εφαρμογής σε  ιδιοκτήτες και διαχειριστές συστημάτων μεταφοράς, συμπεριλαμβανομένων των διατάξεων που αφορούν στη διασφάλιση του ενεργειακού εφοδιασμού σύμφωνα με τα ειδικώς οριζόμενα στον Κανονισμό (ΕΕ) 994/2010 καθώς και τους Ευρωπαϊκούς Κώδικες που αναπτύσσονται με βάση τις διατάξεις του Κανονισμού (ΕΚ) 715/2009. 
69. Επειδή, μονομερής ενέργεια της ΚΟΕ ή συναφής παρέμβαση από την Δημοκρατία του Αζερμπαϊτζάν, η οποία θα είχε ως αποτέλεσμα να προβεί η εταιρεία ΔΕΣΦΑ Α.Ε. σε ενέργειες οι οποίες θα έθεταν σε κίνδυνο την ασφάλεια ενεργειακού εφοδιασμού της Ελλάδας ή της Ευρωπαϊκής Ένωσης, θα επέσυρε επί της εταιρείας ΔΕΣΦΑ ΑΕ άπασες τις κυρώσεις που τάσσει η ελληνική και επομένως και η ενωσιακή νομοθεσία. Η εκτέλεση των κυρώσεων αυτών επ΄ουδενί δεν θα παρακωλυόταν από το γεγονός ότι η ΚΟΕ είναι εγκατεστημένη σε τρίτη χώρα. 

70. Επειδή, η θεσμοθέτηση και η δυνατότητα επιβολής ρυθμιστικών μέτρων και κυρώσεων σε βάρος του Διαχειριστή εγγυώνται τη συμμόρφωση του Διαχειριστή με το ως άνω ρυθμιστικό πλαίσιο. Μεταξύ των μέτρων αυτών περιλαμβάνονται ιδίως τα ακόλουθα: α) σύμφωνα με τη διάταξη του άρθρου 36 του Νόμου, η ΡΑΕ δύναται να επιβάλλει στον Διαχειριστή διοικητικά πρόστιμα ύψους έως δέκα τοις εκατό (10%)  του ετήσιου κύκλου εργασιών του, ανάλογα με τη βαρύτητα και τη συχνότητα της παράβασης, εφόσον ο Διαχειριστής παραβιάζει τις διατάξεις του Νόμου και των πράξεων που εκδίδονται κατ΄ εξουσιοδότησή του, και ιδίως β) σύμφωνα με τη διάταξη του άρθρου 63Ι του Νόμου, σε περίπτωση συστηματικής παράβασης από την εταιρεία ΔΕΣΦΑ Α.Ε. των υποχρεώσεων που υπέχει σύμφωνα με το Νόμο, και ιδίως σε περίπτωση κατ’ εξακολούθηση μεροληπτικής συμπεριφοράς προς όφελος της ΚΟΕ, η ΡΑΕ δύναται να διορίσει τρίτο πρόσωπο ως Διαχειριστή του ΕΣΦΑ ο οποίος, στην περίπτωση αυτή, οργανώνεται και λειτουργεί ως Ανεξάρτητος Διαχειριστής Συστήματος κατά τα προβλεπόμενα στην Οδηγία και ιδίως στο άρθρο 14 αυτής. 

71. Επειδή, σύμφωνα και με τις διατάξεις του άρθρου 35 του Νόμου, ειδικά σε περιπτώσεις που η ΡΑΕ, δρώντας αυτεπαγγέλτως ή κατόπιν καταγγελίας, διαπιστώσει κατά σοβαρή πιθανολόγηση ότι τίθεται ζήτημα παράβασης της κείμενης εθνικής και ευρωπαϊκής νομοθεσίας περί φυσικού αερίου, η οποία ενέχει άμεση, σοβαρή και επικείμενη απειλή για τη δημόσια ασφάλεια, τη δημόσια τάξη, τη δημόσια υγεία ή τις συνθήκες υγιούς ανταγωνισμού στις σχετικές αγορές του φυσικού αερίου ή δημιουργεί σοβαρά οικονομικά ή λειτουργικά προβλήματα σε άλλες επιχειρήσεις, μπορεί να λαμβάνει, με αιτιολογημένη απόφαση της και τηρώντας την αρχή της αναλογικότητας, κατάλληλα προσωρινά μέτρα προς αντιμετώπιση της κατάστασης, πριν τη λήψη οριστικής απόφασης. Η απόφαση της ΡΑΕ περί των προσωρινών μέτρων είναι άμεσα εκτελεστή.
72. […]
73. Επειδή, σε κάθε περίπτωση, ακόμα και μετά την πιστοποίηση και το διορισμό του ΔΕΣΦΑ Α.Ε. ως Διαχειριστή του ΕΣΦΑ με βάση το μοντέλο του ΑΔΜ, η ΡΑΕ εξακολουθεί να παρακολουθεί την από μέρους του Διαχειριστή διαρκή συμμόρφωση προς τις προδιαγραφές πραγματικού διαχωρισμού που ισχύουν με βάση  την εθνική και ενωσιακή νομοθεσία και κατ΄ επέκταση την ανεξαρτησία λειτουργίας του δικτύου.

74. […] 

75. Επειδή με βάση τα ως άνω δεδομένα, σκέψεις και στοιχεία που παρασχέθηκαν στην Αρχή στο πλαίσιο της διαδικασίας πιστοποίησης της εταιρείας ΔΕΣΦΑ Α.Ε., η ΡΑΕ θεωρεί ότι η εν λόγω πιστοποίηση δεν θέτει σε κίνδυνο την ασφάλεια του ενεργειακού εφοδιασμού της Ελληνικής Δημοκρατίας ή της Ευρωπαϊκής Ένωσης.
76. Επειδή ενόψει όλων των ανωτέρω η ΡΑΕ κρίνει ότι η Αίτηση της εταιρείας ΔΕΣΦΑ Α.Ε. πληροί τους όρους του Νόμου και ειδικότερα ότι:

1. Είναι νόμιμη η επιλογή του προτύπου διαχωρισμού του Ανεξάρτητου Διαχειριστή Μεταφοράς (ΑΔΜ) για την εταιρεία ΔΕΣΦΑ Α.Ε.

2. Η εταιρεία ΔΕΣΦΑ Α.Ε. τόσο υπό το παρόν όσο και υπό το επικείμενο ιδιοκτησιακό καθεστώς της συμμορφώνεται  με τους ειδικότερους όρους και προϋποθέσεις των άρθρων 63Β έως 63Ι του Νόμου, ήτοι με τους επιμέρους παράγοντες που απαρτίζουν το πρότυπο διαχωρισμού του ΑΔΜ. 

3. Η χορήγηση της πιστοποίησης στην εταιρεία ΔΕΣΦΑ Α.Ε. δεν θα θέσει σε κίνδυνο την ασφάλεια του ενεργειακού εφοδιασμού της Ελληνικής Δημοκρατίας ή της Ευρωπαϊκής Ένωσης.  

Για τους παραπάνω λόγους

Αποφασίζει

Α.
Την πιστοποίηση της εταιρείας ΔΕΣΦΑ Α.Ε. ως Ανεξάρτητου Διαχειριστή Μεταφοράς Φυσικού Αερίου, όπως ορίζει ο ν. 4001/2011 και ιδίως τα άρθρα 64 και 65 αυτού. 

Β.
Την ανάρτηση της μη εμπιστευτικής έκδοσης της παρούσας στην ιστοσελίδα της ΡΑΕ.

Γ.
Την κοινοποίηση αμελλητί της παρούσας στην Ευρωπαϊκή Επιτροπή. Επισημαίνεται ότι εκ της συνδυαστικής εφαρμογής της παρ. 3 του άρθρου 64 και της παρ. 3 του άρθρου 65 του ν. 4001/2011, η παρούσα παράγει αποτελέσματα μετά την περάτωση της διαδικασίας που καθορίζεται με το άρθρο 3 του Κανονισμού (ΕΚ) 715/2009.

Αθήνα, 29 Μαΐου 2014

Ο Πρόεδρος της ΡΑΕ

Δρ. Νίκος Βασιλάκος

� BP Statistical Review of World Energy 2013, Ιούνιος 2013�.


� Σύμφωνα με δημοσιευμένα στοιχεία στην ιστοσελίδα του ΔΕΣΦΑ Α.Ε. ( http://www.desfa.gr/files/upiresies_metaforas/2013/Λειτουργικά%20Στοιχεία%20ΕΣΦΑ/2013-02-9_Λειτουργικά%20Στοιχεία%20ΕΣΦΑ%202012_1.pdf). 


� Σύμφωνα με δημοσιευμένα στοιχεία στην ιστοσελίδα του ΔΕΣΦΑ Α.Ε. (http://www.desfa.gr/files/upiresies_metaforas/2014/Λειτουργικά%20Στοιχεία%20ΕΣΦΑ/2014-01-22_Λειτουργικά%20Στοιχεία%20ΕΣΦΑ%202013.pdf).


�  Πρόκειται για τις εταιρείες: Axpo Trading AG, Bulgargaz EAD, DEPA Public Gas Corporation of Greece S.A., Enel Trade SpA, E.ON Global Commodities SE, Gas Natural Aprovisionamientos SDG SA, GDF SUEZ S.A., Hera Trading srl και Shell Energy Europe Limited (http://www.bp.com/en/global/corporate/press/press-releases/shah-deniz-major-sales-agreements-with-european-gas-purchasers-c.html).

